Historické budovy
Stará fara so slnečnými hodinami
Lokalita: Smolenice (v centre obce)
Dvojkrídlová budova postavená v roku 1746 grófom Jurajom Erdödym. Nádvorie má vystavané vo forme átria. V tom období tu pôsobil kňaz Pavol Floriančič, ktorý novú budovu aj zariadil. Uličný trakt patril kňazom a kaplánom, bočný zasa služobníctvu. Fara mala dve záhrady, klenbovú pivnicu a stajňu pre kone a ovce. V strede uličnej fasády sa nachádzajú pôvodné slnečné hodiny. V interiéri je dodnes dochovaná pôvodná farská knižnica aj s časťou mobiliáru. V súčasnosti je budova využívaná pre účely múzea Molpír.
Stará škola
Lokalita: Smolenická Nová Ves (pri hlavnej ceste)
Dvojkrídlový objekt s bohato zdobenou uličnou fasádou. Okenné a dverové profilované šambrány majú ihlanovité klenáky vo vrchole. Nárožia budovy majú výraznú bosáž. Pred budovou bola osadená pamätná busta Štefana Baniča, vynálezcu padáka. V budove je aj jeho pamätná izba.
Starý pivovar Erdödyovcov
Lokalita: Smolenice (Pivovavrská ulica)
Štvorkrídlový objekt s uzavretým nádvorím. Plasticky členená uličná fasáda bola narušená nevhodnými zásahmi v 20. storočí. Pôvodne tu bol pivovar a neskoršie aj liehovar Krištofa Erdödyho.
Zemianska kúria Kollerovcov
Lokalita: Smolenice (v centre obce)
Dvojkrídlová budova s bohato zdobenou uličnou fasádou, ktorú dal roku 1875 prestavať Július Koller. Za kúriou sa v minulosti nachádzali dve kaplnky a park skladbou drevín podobný parku v kaštieli. Nad hlavným je situovaný erb rodiny Kollerovcov.
texty vypracoval: Mgr. Andrej Lančarič